V. D. UNIVERSITETO 


Nr. 6 


KAUNAS 1936 


ZINIOS 


T. U—R- 2 No 8 


Prof. St. Šalkauskis, Vedamosios ruošimo- 


si .profesūrai idėjos 1 14-20 161 
Ruošiantis klinikų statybai ............ 167 


Teisių Fakulteto 1936 m. rudens semestro 


studentų statistika .............. 182 
Kronika: U2 5 ira li ee ai 183 
Knygų recenzijos 2.2... pk 4 aks 185 
Universitetą baigusieji <... 186 
Leidiniai Ria 1 i a 187 


V. D. U-to Bibliotekoje naujai gautos kny- 


gos i“ žurnalki Lo Ves 188 


V. D. 


UNIVERSITETO ŽINIOS 


V. D. UNIVERSITETO REPREZENTACIJOS FONDO 
LĖŠOMIS LEIDŽIAMAS INFORMACINIS ŽURNALAS 


eina 10 kartų į metus (kas mėnuo, išskiriant 
du atostogų mėnesius: liepos ir rugpiūtį) 
dviejų spaudos lankų didumo. 


Redaguoja redakcinė komisija: 
Prof. J Blažys, 
Doc. Pr. Augustaitis, 
Doc. A. Tamošaitis. 
Platesnį redakcijos kolektyvą sudaro visų 
fakultetų sekretoriai. : 


Atsakom. redaktorius 


Prof. J. Blažys. 


Prenumerata metams 3 lt. 


Užsieniuose metams 6 lt. 
Atskiras numeris — 30 ct. 


Redakcijos ir administracijos adresas: 
Kaunas, Gedimino gt. 40 Nr. (Didieji Uni- 
versiteto Rūmai), Kanceliarija. 


V. D. Universiteto Reprezentacijos Fondo dalyviams V. D. 
UNIVERSITETO ŽINIOS siuntinėjamos nemokamai.. 


V, D. UNIVERSITETO ŽINIOS 


| met. 7936 m. gruodžio mėn, 6 Nr. 


Vedamosios ruošimosi profesūrai idėjos 


„V. D. Universiteto Žinių“ 5 n-ryje buvo įdėtas mano pra- 
nešimas apie „jaunesniojo mokslo personalo pasiruošimą pro- 
fesūrai“. Tas pranešimas buvo visų pirmą teorinio pobūdžio ir 
beveik nelietė praktinio klausimo apie mūsų universiteto jau- 
nesniojo personalo ruošimąsi profesūrai. Dabar norėčiau pa- 
liesti kaip tik šitą praktinę klausimo pusę ir pranešti, kokį nu- 
tarimą yra padaręs fakultetas, kuriame man tenka dirbti. 

Šiuo metu mūsų universiteto mokslo personalas susidaro iš 
maždaug 300 žmonių.  Apytikriu apskaičiavimu šitame skai- 
čiuje yra 115 senesnės formacijos žmonių; kiti, t. y., apie 185 
žm., yra jau pokarinės formacijos. Didžiausioje daugumoje 
šie pastarieji priklauso prie jaunesniojo ir padedamojo perso- 
nalo ir iš dalies prie privatdocentų. Bet iš jų yra jau tam tikra 
dalis, kuri priklauso prie vyresniojo personalo. Naujosios for- 
macijos personalo dauguma yra baigusi universitetą Lietuvoje 
ir yra anksti apsisprendusi eiti akademinės karjeros keliu. Šiuo 
metu iš 175 skaitančių paskaitas dėstytojų trečdalis (taip pat 
apytikriu apskaičiavimu) jau priklauso prie naujosios forma- 
cijos mokslininkų. Ateityje šių pastarųjų sunkimasis į vyres- 
niojo personalo vietas bus, reikia tikėtis, dar spartesnis, taip 
kad po kitų penkiolikos metų vargu ar tarp universiteto dės- 
tytojų liks nors trečdalis senosios formacijos mokslininkų. 

Naujoji mokslininkų karta dažniausiai yra vykusiai at- 
rinkta, pasižymi gabumais ir yra turėjusi maždaug normalias 
sąlygas eiti mokslą ir apsispręsti akademiniam darbui. Joje 
jau žymiai mažiau jausti tasai atsitiktinis pobūdis, kuriuo pa- 
sižymėjo didžiausioji pirmosios mokomojo personalo kartos 
dauguma. Pirmosios kartos žmonės dažniausiai yra patekę į 
akademinį darbą su žymiu pavėlavimu, be specialaus tam pasi- 

ruošimo ir po ilgesnio ar trumpesnio vingiavimo įvairiuose gy- 
venimo keliuose. Negalėjimas laiku apsispręsti į akademinę 
karierą iš vienos pusės ir karo bei revoliucijos laikai iš antros 
pusės neleido senesniajai mokslininkų kartai anksti pradėti ir 
ilgesniam laikui susitelkti ramiame specializavimosi darbe ir 
sykiu sistemingai pasiruošti profesūros pareigoms. 


Nežiūrint į tuos mūsų pirmosios mokslininkų kartos trū- 
kumus, jai teko dirbti pernelyg sunkų darbą. Jai, būtent, ati- 
teko uždavinys suorganizuoti aukštąją mokslo ir mokymo įstai- 
gą neturint nei tinkamo pasiruošimo, nei mokslinės literatūros 
savo kalba, nei net paprastos mokslinės terminijos. Negalima | 
po to stebėtis, kodėl mūsų universitetas iš pat pradžios nėra 
atsistojęs tinkamoje aukštumoje ir nėra pasidaręs visuotinai 
reikšmingu mokslo židiniu su tvirtomis akademinėmis tradici- 
jomis. 

Dabar ryšium su jaunesniosios mokslininkų kartos augimu, 
jos brendimu, atsidaro geresnė perspektyva į ateitį. Šitai kar- 
tai netenka jau rūpintis paprasčiausiu organizaciniu akademi- 
nio darbo tvarkymu. Be to, beveik kiekvienoje mokslo srityje 
jau padėti tam tikri tautinio darbo pagrindai : būtent, pagamin- 
ta šiokia tokia mokslinė literatūra lietuvių kalba ir bent pro- 
vizoriniu būdu sutvarkyta mokslinė lietuvių terminija. Tiesa, 
dar negalėjo susidaryti rimtų ir tvirtų akademinių tradicijų, 
kurios galėtų palaikyti intensyviame stovyje mokslinius įpro- 
čius ir kūrybinę nuotaiką. Bet vis dėlto per penkiolika metų 
daug kas pasiekta, o kas svarbiausia, patiesti pagrindai geres- 
nei Lietuvos mokslo ateičiai. 


Šita ateitis daugiausia priklausys nuo to, kaip bus pasi- 
ruošusi profesūros pareigoms jaunoji mokslininkų karta. Ji, 
kaip sakyta, daugeliu atžvilgių yra laimingesnė, negu senesnioji 
mokslininkų karta; bet ir jai tenka pergalėti dar apsčiai sun- 
kenybių. Jinai yra pradėjusi savo laiku ir tiesioginiu būdu 
ruoštis akademiniam pašaukimui, bet ji dar neranda, kaip buvo 
užsiminta, nei pakankamai tvirtų akademinių tradicijų nei pa- 
kankamai patyrusios vadovybės vyresniojoje savo kolegų kar- 
toje. Todėl jaunosios mokslininkų kartos ruošimasis profesūrai 
dažnai vyksta savaimingai, nepriklausomai nuo vyresniosios 
kartos įtakos. 

Antra vertus, gabesnieji mūsų šviesuomenės žmonės (o prie 
tokių, be abejo, priklauso jaunesnioji mūsų mokslininkų karta) 
negali dar, mūsų kultūrinio gyvenimo aplinkybėse, visiškai ne- 
rūpestingai atsidėti pasiruošimui prie savo akademinės specia- 
lybės. Jei gyvenimas šiuo metu nereikalauja iš mūsų inteligento 
tokio universalumo, kuris kad ir buvo reikalingas dar prieš 
karą, tai vis dėlto gabesnis intelektualas ir dabar yra intensy- 
viai angažuojamas į darbą išsyk keliose veikimo srityse, pavyz- 
džiui, visuomeninėje, kultūrinėje, tautinėje, politinėje, o kartais 
ir praktinėse profesijose. Pas mus dar nėra tiek aktyviai pa- 
sireiškusių įvairiose srityse inteligentų, kad specializavimasis 
galėtų vykti griežtai pagal atskiras veikimo sritis. Todėl dar 
tam tikra mūsų jaunųjų mokslininkų dalis yra per daug absor- 
buojama įvairiose veikimo srityse šalia akademinio darbo. O 
tai, žinoma, negali neigiamai neatsiliepti į pasiruošimą profe- 
sūrai. 

Prof. L. Petražyckis minėtame aną kartą veikale „Univer- 
sitetas ir mokslas“ konstatuoja, kad gražiausios viltys, kurios 
buvo keliamos jaunų gabių kandidatų į profesorius, labai dažnai 
niekais nueidavo, jei ruošimasis profesūrai nestovėjo aukštu- 
moje. Juo labiau kandidatas, paliktas pats sau aplinkoje, ku- 
rioje nėra tvirtų akademinių tradicijų, ir dargi tos aplinkos 
traukiamas į pašalinius darbus, labai lengvai gali iškrypti iš 
savo akademinio pašaukimo kelio ir gali pasirodyti visai nepa- 
jėgus tada, kai apnašlėjusi katedra pašauks jį į atsakingą 
darbą. 

Akivaizdoje to, kas buvo pasakyta, iškyla savaime reikalas 
susirūpinti sudarymu sąlygų, kuriose jaunoji mokslininkų kar- 
ta galėtų kuo geriausiai pasiruošti profesūros pareigoms. Kiek- 
vienas vadovas, turįs savo žinioje jaunesnįjį personalą, turėtų 
pirmas šiuo reikalu susirūpinti ir padaryti visa, kas nuo jo pri- 
klauso. Bet šalia to darbo, kurį individualiai dirba kiekvienas 
asistentas savo patrono vadovybėje, būtų labai naudinga, jei 
aukštosios autodidaktikos problemos rastų platesnį susidomėji- 
mą tarp mūsų mokomojo personalo. 

Kitas dalykas, itin svarbus jaunesniajam mokslo persona- 
lui, yra įsisąmoninimas reikalo sąmoningai ruoštis profesūrai ir 
sykiu suradimas tų priemonių, kuriomis šitas pasiruošimas gali 
būti siekiamas. Šituo atžvilgiu būtų naudinga rekomenduoti 

jaunesniojo mokslo personalo dėmesiui tuos būdus, kurie ypa- 
tingai yra svarbūs ruošiantis akademinei karjerai. — Sykiu su- 
sirūpinimas ruošimosi profesūrai klausimu būtų naudingas taip 
pat ir vyresniajam mokslo personalui, kuris ta proga būtų sa- 
vaime paragintas susidomėti savo trūkumais ir juos, kiek gali- 
ma, šalinti. 

Remdamasis nurodytais sumetimais, Teologijos-Filosofijos 
fakultetas savo posėdyje, įvykusiame 1936.XI.24 d., nutarė re- 
komenduoti savo jaunesniajam mokslo personalui žemiau spaus- 
dinamas „vedamąsias ruošimosi profesūrai įdėjas“. Jos liečia 
šito ruošimosi uždavinius, sąlygas ir priemones ir, žinoma, ne- 
išeina iš tų ribų, kurias užbrėžia grynai teorinis fakulteto pobū- 
dis. Jos, būtent, neliečia laboratorinio ir praktinio lavinimosi 
klausimų, kurie gali būti aktualūs kitų fakultetų jaunesniajam 
mokslo personalui jo ruošimesi prie profesūros. Štai Teologi- 
jos - Filosofijos Fakulteto nutarimas: 

„Teologijos-Filosofijos Fakultetas 1936 m. lapkričio mėn. 
24 d. posėdyje priėmė šiuos principus, rekomenduojamus savo 
jaunesniojo mokslo personalo dėmesiui: 


I. Uždaviniai. 

1. Jaunas mokslininkas, turįs pasiruošti profesūrai, turi 
įsisąmoninti keturis uždavinius: pirma, pasiruošimą mokslinei 
kūrybai, antra, pasiruošimą aukštojo mokymo darbui, trečia, 
pasiruošimą kultūrinei misijai savo tėvynėje, ketvirta, pasi- 
ruošimą tarptautiniam moksliniam bendradarbiavimui. 

2. Pasiruošimas mokslinei kūrybai yra pagrindinis ir 
svarbiausias ruošimosi profesūrai uždavinys, nes ryšium su šito 
uždavinio išpildymu susidaro mokslinė profesoriaus asmenybė, 
nuo kurios priklauso visų kitų akademinio pašaukimo uždavinių 
išsprendimas. Pasiruošimas mokslinei kūrybai reikalauja: pir- 
ma, mokslinio kapitalo įsigijimo receptyviniu procesu, antra, 
emocionalinio mokslinio nusiteikimo, trečia, didėlio mokslinės 
minties virtuoziškumo ir, ketvirta, produktyvinio kūrybinio nu- 
sistatymo. 

3. Pasiruošimas aukštojo mokymo darbui turi eiti glaudžio- 
je priklausomybėje nuo pasiruošimo mokslinei kūrybai, nes 
tikras mokomosios universiteto funkcijos pasisekimas priklau- 
so nuo jo mokslo kuriamosios funkcijos. Pasiruošimas aukštojo 

mokymo darbui faktiškai reiškia pasiruošimą, pirma, paskaitų 
skaitymui, antra, vadovavimui pratyboms ir, trečia, moksliniam 
bendravimui su savo klausytojais. 

4. Pasiruošimas kultūrinei misijai savo tėvynėje reika- 
lauja iš mokslininko susipažinti su mokslinės savo specialybės 
padėtimi tėvynėje, ištirti jos pažangumo perspektyvas ir pa- 
siruošti maksimaliai patarnauti savo specialybe tautai, visuo- 
menei ir valstybei. 

5. Pasiruošimas tarptautiniam moksliniam bendradarbia- 
vimui reikalauja, pirma, susipažinimo su tarptautine savo spe- 
cialybės padėtimi, antra, maksimalinio pasisavinimo kitų kraš- 
tų mokslinių laimėjimų, trečia, įsigijimo priemonių tarptauti- 
niam moksliniam bendravimui ir, ketvirta, pasiruošimo pa- 
skelbti svetimomis kalbomis tuos savo mokslinės kūrybos laimė- 
jimus, kurie gali turėti reikšmės kitiems kraštams. 


II. Sąlygos. 


1. Akademinis pašaukimas tik tada gali būti realizuojamas 
mokslininko asmenybės pasireiškime, pirma, kai šitas pašau- 
kimas laikomas sprendžiamuoju veiksniu žmogaus gyvenime, 
antra, kai jam realizuoti sutelkiama didžiausia gyvybinių žmo- 
gaus pajėgų dalis, trečia, kai racionaliai ir sąmoningai sutvar- 
komas savo laikas ir darbas pasiruošimo profesūrai tikslu ir, 
ketvirta, kai susikoncentruojama vienos kurios mokslinės spe- 
cialybės srityje. 

2. Pasiruošimo profesūrai pirmoji sąlyga yra aktyvus ir 
radikalus apsisprendimas pagal akademinį savo pašaukimą. Jei 
kas iš viso neturi akademinio pašaukimo, arba, turėdamas jį, 
neapsisprendžia pagal jį visiškai, negali tinkamai pasiruošti pro- 
fTesoriaus karjerai. 

83. Antroji sąlyga reikalauja ne tik apsispręsti pagal aka- 
deminį pašaukimą, bet ir jam skirti savo gyvybines pajėgas, 
nesiblaškant tarp įvairių darbų ir kelių profesijų, išsyk prak- 
tikuojamų. 

4. Trečioji sąlyga reikalauja taip sutvarkyti savo laiką ir 
darbą, kad sunkus ir komplikuotas pasiruošimas profesūrai ga- 
lėtų būti realizuojamas pagal intelektualinio darbo racionaliza- 
cijos principus, kaip to reikalauja aukštoji autodidaktika. 

5. Ketvirtoji sąlyga reikalauja susikoncentruoti vienos 
mokslinės specialybės srityje ir siekti šitoje srityje didžiausios 
erudicijos ir didžiausio mokslinės minties virtuoziškumo. 


III. Priemonės. 


1. Pagrindinės pasiruošimo mokslinei kūrybai priemonės 
yra: pirma, susijusios su doktoratu ir habilitacija studijos ir ra- 
šymas mokslo veikalų, kurie turi savo uždaviniu iš vienos pu- 
sės sudoroti mokslinius kitų laimėjimus, o iš kitos pusės pakelti 
mokslinę mintį į mokslinės kūrybos lygį; antra, niekados ne- 
nutrūkstamas monografinės literatūros ir specialinės periodinės 
spaudos sekimas; trečia, įsijungimas savo raštais ir darbais į 
aktualinę mokslinę kūrybą savo specialybėje; ketvirta, atsidė- 
jimas referuojamajai ir kritiškajai recenzijai; penkta, prane- 
šimai apie savo mokslinius darbus kolegų susirinkimuose ir jų 
bendras apsvarstymas nuoširdaus kolegialumo nuotaikoje; šeš- 
ta, lankymasis į mokslinės kūrybos centrus ir betarpiškas se- 
kimas didelių mokslininkų —kūrėjų darbų. 


2. Pagrindinės ruošimosi aukštojo mokymo darbui prie- 
monės yra: pirma, susipažinimas su akademinės paskaitos 
teorija ir praktika, antra, paruošimas raštu originalaus, nu- 
matomo skaityti, kurso, kuriame būtų ryškiai atvaizduoti iš 
vienos pusės svarbiausieji mokslo laimėjimai, o iš kitos pusės 
— metodologinis mokslinės minties vyksmas; trečia, įsigijimas 
sugebėjimo laisvai, reproduktyviai ir įteigiamai atpasakoti žo- 
džiu kurso dalykus; trečia, susipažinimas su akademinių pra- 
tybų teorija ir praktika; ketvirta, išvystymas savyje mokslinio 
aktyvumo ir palinkimo į mokslinį apaštalavimą. 

8. Pagrindinės pasiruošimo kultūrinei misijai savo tėvy- 
nėje priemonės yra: pirma, susidomėjimas ir dalyvavimas toje 
visuomeninio gyvenimo srityje, kuri tiesioginiu būdu yra susi- 
jusi su specialybe; antra, šitos srities studijos teoriniu ir prak- 
tiniu atžvilgiu; trečia, aktyvus dalyvavimas tos srities tautinėje 
spaudoje. 

4. Pagrindinės pasiruošimo tarptautiniam moksliniam 
bendradarbiavimui priemonės yra: pirma, bent pusėtinas teori- 
nis ir praktinis kelių svetimų kalbų pasisavinimas tarptautinio 
mokslinio bendradarbiavimo tikslais ir geras bent vienos sveti- 

mos kalbos pasisavinimas tarptautinio mokslinio bendradarbia- 
vimo tikslais; antra, susipažinimas su tarptautinio intelektua- 
linio bendradarbiavimo praktika; trečia, lankymasis į tarptau- 
tinius mokslininkų kongresus ir konferencijas bent stebėtojų 
rolėje; ketvirta, užmezgimas pažinčių su kitų kraštų mokslinin- 
kais. 

Pastaba: šios vedamosios ruošimosi profesūrai idė- 
jos rekomenduojamos yva taip pat vyresniojo mokslo perso- 
nalo dėmesiui, kad jis gautų progos susirūpinti savo trūku- 
mais ir juos, kiek galima, pašalinti“, 


Prof. St. Šalkauskis. 


—- —— 


Ruošiantis klinikų statybai 


Apie Medicinos Fakulteto klinikų patalpų būklę, apie var- 
gus, kuriuos tenka pakelti klinikoms-įnamėms Lietuvos Raudo- 
nojo Kryžiaus ir Valstybinėje Kauno ligoninėse, ir apie Vyriau- 
sybės nutarimą statyti ligoninę-klinikas, pavedant jas Medici- 
nos Fakulteto žiniai, „V. D. Universiteto Žinių“ skaitytojai jau 
buvo painformuoti straipsnyje „Klinikų statyba“ (š. m. 
birželio mėn. Nr. 2). Toliau klinikų statybos reikalai ėjo taip. 
1936 m. birželio mėn. 22 d. p. Švietimo Ministerio buvo pa- 
skirtas klinikų statybos komitetas iš pirmininko Prorektoriaus 
prof. Pr. Jodelės ir narių — Medicinos Fakulteto Dekano 
prof. VI. Lašo, prof. J. Žilinsko, Vyriausio Statybos In- 
spektoriaus inž. A. Navickio ir Valstybės Kontrolės atstovo 
J. Svencickio. Arčiau išstudijavus Vyriausybės numaty- 
tus VII forte valdžios ir Krikščioniškos Meilės Draugijos skly- 
pus, pasirodė, kad jie klinikų statybai yra permaži ir iš viso 
statybai netinka. Tada Ministerių Kabinetas nutarė nusavinti 
12,2 ha sklypa, prieinantį prie Eivenių g-vės ties VII fortu 
(Vyr. Žin. Nr. 544, 1936.VII1.10 d.) ir pavedė p. Švietimo Mi- 
nisteriui toje vietoje statydinti Medicinos Fakultetui klinikas - 
ligoninę. P. Švietimo Ministeris įgaliavo Medicinos Fakulteto 
Dekaną sudaryti notarialinį pirkimo aktą su sklypo savinin- 
kais. "Daliai sklypo (83 ha) toks aktas jau sudarytas, su kitais 
savininkais aktai bus sudaryti greitu laiku. Naujosios ligoni- 
nės reikalingumas yra tiek pribrendęs, kad Vyriausybė pasi- 

sakė už skubotą statybos pradėjimą ir iš 1936 m. nepaprastų 
išlaidų sąmatos paskyrė 515.000 It. (Vyr. Žin. Nr. 540, 1936. 
VII.28 d.) ir vėliau iš priimto 1937 m. biudžeto — 1.000.000 It. 


Statybos komitetas energingai ėmėsi darbo. Buvo paimta 
Medicinos Fakulteto daugelį metų ruošta ir š. m. pavasarį vėl 
rūpestingai daug kartų apsvarstyta medžiaga klinikų projek- 
tui. Rugpiūčio mėn. 20 d. buvo paskelbtos specialiu leidiniu 
„V. D. Universiteto klinikų projektui pa- 
ruošti sąlygos“. Statybos komitetas, atsižvelgdamas į 
tai, kad reikalinga konkursui medžiaga buvo jau patiekta ir 
kad statyba reikia pradėti 1937 m. pavasario sezone, paskelbė 
konkursą tik eskiziniam projektui paruošti ir paskyrė terminą 
1936 m. lapkričio mėn. 20 d. Vėliau konkurso terminas buvo 
prailgintas iki 1936 m. gruodžio mėn. 5 d. Prisiųsta 5 projek- 
tai. Jury komisija sudaryta iš pirmininko prof. Pr. Jodelės 
ir narių — prof. VI. Lašo, prof. J. Žilinsko, prof. arch. 
M. Songailos, Statybos Inspekcijos atstovo inž. A. Na- 
vickio ir Inžinierių Draugijos atstovo inž. arch. J. Jasiu- 
kaičio. Jury komisijos sprendime specialiai pakviestas da- 
lyvauti žinomas architektorius prof. Jussi Paatela (Suo- 
mija). Minima komisija, dalyvaujant Medicinos Fakulteto per- 
sonalo nariams - klinicistams, posėdžiavusi nuo š. m. gruodžio 
mėn. 5 d. iki 19 d., paskyrė už projektų paruošimą 8 premijas: 
I-mą, 10.000 It., dviems prancūzams architektams — Urbain 
Cassan ir Elie Ouchanoff, II-rą, 8.000 It., inž. arch. 
Karoliui Reisonui ir III-čią, 5.000 It., dipl. stat. inž. Felik- 
sui Bielinskiui. 

Tokia iki šio laiko chronologiška klinikų statybos paruo- 
šiamųjų darbų eiga. Negalima nepaminėti ir tų trukdymų, 
kurie per tą laiką buvo daromi ir atskirų asmenų, ir kai kurių 
organizuotų kolektyvų. Tuojau po pirmojo Ministerių Kabi- 
neto nutarimo pavesti klinikų statybą Medicinos Fakultetui 
VII forte, laikraščiuose pasipylė patarimai ir nurodinėjimai, 
kaip reikia ruoštis klinikų statybai ir kur jas reikia statyti. 
„XX amžius“ visą vasarą rinko anketą, spausdindamas gydy- 
tojų ir inžinierių nuomones ligoninės statybos klausimais. Vė- 
liau pradėjo sklysti gandai, kad ruošiamoji klinikų statyba 
esanti neapgalvota, kad statyba pavesta ne tai žinybai, kuriai 
reikėtų, kad paskelbtos konkurso sąlygos netinkamos etc. Pa- 

galiau susilaukėme visos šitos kritikos suformulavimo dviejuose 
memorandumuose. 

Pirmasis memorandumas, pasirašytas 21 inžinieriaus, bu- 
vo įteiktas p. Švietimo Ministeriui prieš keletą savaičių, pra- 
ėjus 2!/; mėn. nuo konkurso paskelbimo. Memorandumo auto- 
riai pasisakė už tai, kad naujoji ligoninė būtų Vidaus Reikalų 
Ministerijos žinioje. Jie tvirtina, kad projektuojamoji ligoninė 
bus per maža, nes joje numatoma maždaug tiek pat lovų chi- 
rurginiams ir vidaus ligoniams, kiek jau turima Valstybinėje 
Kauno Ligoninėje (pastarojoje yra chirurgijos skyr. 120 lovų, 
naujoje ligoninėje numatyta 130 lovų; vidaus skyriuje yra 97, 
numatyta — 88). Taip, Valstybinės Kauno Ligoninės chirurgi- 
jos skyriuje guldoma 120 ligonių, bet, remiantis ligoninių tai- 
syklėmis (Vyr. Žin. Nr. 520), kurių prisilaikyta, projektuojant 
klinikas, galima guldyti tik 68 ligonius; vidaus skyriuje guldoma 
97 ligoniai, 0 pagal normas galima guldyti tik 66 ligo- 
nius. Palyginkime grindų plotą: Valstybinėje Kauno Ligoni- 
nėje chirurgijos skyriaus, be rentgeno, naudingas plotas 
898 m2, o projektuojamoje klinikoje — 2448 m2; atitinkami 
plotai vidaus skyriaus (be auditorijos) — 751 m2 ir 2410 mž. 
Nurodytos skaitlinės aiškiai pasako, ko vertas memorandumo 
autorių užmetimas, lyginant lovų skaičių Valstybinėje Kauno 
Ligoninėje ir būsimose klinikose. Memorandumo autoriai ran- 
da, kad numatytas lovų skaičius — 518 — esąs permažas. — 
Įvairūs miestai turi gana įvairų lovų skaičių; tas skaičius retai 
kur viršija 60/g4 (tokį 0/44 pripažino reikalinga turėti Stock- 
holmo miestas). Kaune yra 130.000 gyventojų; laikantis švedų 
normos, Kaunui reikėtų 6xX130—780 lovų. Pastačius 518 lovų 
ligoninę, Kaune būtų: projektuojamoje ligoninėje 518 lovų, 
Akių ir ausų klinikose 80 lovų, Lietuvos Raudonojo Kryžiaus 
Ligoninėje 150 lovų, Šv. Luko — 40, Žydų Ligoninėje — 300, 
Kauno Miesto Savivaldybės Ligoninėje-prieglaudoje — 40, viso 
1128 lovos (neįskaitytos sanatorijos). Atėmus iš 1128 lovų 
780 lovų, Kaune lieka 348 lovų rezervas provincijai. Ir tas re- 
zervas reikia laikyti pakankamu, nes apskrityse statomos viena 
po kitos moderniškos ligoninės, ir todėl į Kauną važiuos vis 
mažiau ligonių, išskyrus tokius, kuriems reikalingas kliniškas 
ištyrimas ir gydymas. i 

Pasirašę memorandumą inžinieriai abejoja dėl lovų suskir- 
stymo skyriuose tikslingumo: esąs permažas chirurginis sky- 

rius, nereikalinga akušerinė-ginekologinė klinika. Dabar Lietu- 
vos Raudonojo Kryžiaus 150 lovų ligoninė aptarnauja išimti- 
nai moteris; jeigu Lietuvos Raudonasis Kryžius būtų pasiryžęs 
ir toliau laikyti akušerinę-ginekologinę ligoninę ir ją pavestų 
priimtinomis sąlygomis Medicinos Fakultetui, tai suprojektuota 
akušerinė-ginekologinė klinika būtų pavesta antrajai chirurgi- 
nei klinikai. Tuomet chirurgija turėtų 130 4+88—218 lovų. 
Jeigu Lietuvos Raudonasis Kryžius grįžtų prie savo tiesioginių 
uždavinių, t. y., imtų ruoštis karo metui, tai bent pusė akuše- 
rinės-ginekologinės ligoninės turėtų būti paversta chirurginė 
ligonine. Tuomet chirurgija turėtų 130 4 75—205 lovas. 

Memorandume yra eilė kitų, lygiai nepagrįstų ir neteisin- 
gų užmetimų. Į juos išsamiai atsakė statybos komitetas. P. Švie- 
timo Ministeris, susipažinęs su memorandumu ir su atsakymų 
į jį, leido įvykti konkursui nustatytu laiku. 


Antras — 12 gydytojų pasirašytas — memorandumas pa- 
sisako už naujos ligoninės statybos pavedimą Sveikatos Depar- 
tamentui, kuris, esą, sėkmingai tvarko visus sveikatos reikalus 
krašte; autoriai sutinka, kad reikalinga ligoninė 500—600 10- 
vų. Anot memorandumo autorių, Medicinos Fakultetui nerūpi 
praktiškoji medicina ir gyventojų sveikatos reikalų aprūpini- 
mas; Medicinos Fakultetui pakaktų ligoninėje tam tikrų nedi- 
delių kliniškų skyrių; dėl gydytojų pertekliaus gali prisieiti 
Medicinos Fakulteto veikimą sustabdyti ir tuomet klinikos bus 
nereikalingos; suprojektuotos klinikos esančios liuksusinės (esą 
per daug patalpų kabinetams, bibliotekoms ir t. t.) ; kam reika- 
linga akušerinis-ginekologinis skyrius projektuojamoje ligoni- 
nėje, jeigu tas reikalas jau pakankamai aprūpintas esama Lie- 
tuvos Raudonojo Kryžiaus Ligonine. 

Memorandumas baigiamas išvada, kad „...perdavimas bū- 
simosios ligoninės pilnon Medicinos Fakulteto žinion iškreips 
veikiančią gyventojų sveikatos reikalų aprūpinimo sistemą, su- 
silpnins dar pakankamai nesustiprėjusį aukščiausios krašte 
sveikatos reikalus tvarkančios įstaigos (Sveikatos Depar- 
tamento) autoritetą ir beveik visiškai sugriaus to departa- 
mento įtaką į medicinos darbininkus, nes specialistų paruoši- 
mas, personališkas gydytojų tobulinimas priklausys išimtinai 
nuo Medicinos Fakulteto, atitrauks mokslo personalą nuo tie- 
sioginių mokymo pareigų ir pabrangins įstaigos išlaikymą“. 

Memorandumo autoriai siūlo konkursą atšaukti ir jo sąlygas iš 
naujo kritiškai apsvarstyti. 

Čia duodame Medicinos Fakulteto atsakymą į ką tik pami- 
nėtą memorandumą in extenso. 


ATSAKYMAS Į GYDYTOJŲ MEMORANDUMA 
(Kauno ligoninės statybos reikalu). 


Savo memorandume jo autoriai yra suplakę į krūvą Svei- 
katos Departamento, Savivaldybių, Universiteto (Medicinos Fa- 
kulteto), ligoninių, klinikų ir Raudonojo Kryžiaus paskirtis, 
uždavinius ir savitarpius santykius ir iš viso to yra padarę 
daugiau nekaip keistą išvadą nutraukti konkursą. Konkursas 
yra jau įvykęs faktas ir davęs visą eilę projektų klinikoms sta- 
tyti. Šiuo atžvilgiu į memorandumą atsakyti nebėra prasmės, 
bet kadangi memorandume jo autoriai patiekia Vyriausybei 
neteisingų informacijų ir daro Medicinos Fakultetui užmeti- 
mų, todėl Medicinos Fakultetas randa iki patiekti iš savo 
pusės šių paaiškinimų ir informacijų. . 

Medicinos pagalbos teikimo reikalas visose kultūringose 
šalyse yra tuo būdu sutvarkytas, kad sveikatos reikalų žinyba 
(Sveikatos Departamentas arba kai kur atskira Sveikatos Mi- 
nisterija) yra tvarkymo ir priežiūros organas, o tiesioginis 
ligoninių aprūpinimo reikalas yra savivaldybių pareiga. Centri- 
nės valdžios lėšomis esti išlaikomos tiktai tokio tipo ligoninės 
ir įstaigos, kurių veikla išeina iš paskirų savivaldybių ribų, 
kurios yra skirtinos viso krašto reikalui, kaip štai, psichiatri- 
nės ligoninės, leprozorijos, higienos institutai su Pasteur'o sto- 
timis, kai kur specialūs trachominiai hospitaliai. Be to, dau- 
gelyje vietų centrinės valdžios išlaikomos esti dar valstybinių 
universitetų klinikos, tiktai šitos visur yra ne Sveikatos Depar- 
tamento, o Švietimo Ministerijos žinioje. Paprastojo, bendrinio 
pobūdžio ligoninės yra apskričių ir miestų savivaldybių išlaiko- 
mos. Tiktai kolonijose ir šitos bendrinės ligoninės esti steigia- 
mos ir išlaikomos centrinės valdžios (arba misijų) lėšomis. 

Kitose šalyse nuo savų ligoninių steigimo prievolės yra 
atleisti tiktai tokie miestai, kuriuose yra universitetas, turįs 
nuosavas klinikas, kaip štai Heidelbergas, Giessenas, Marbur- 
gas, Freiburgas, Tiubingenas, Tartu-Dorpatas (prieš karą Dor- 
pate buvo šalia klinikų dar ir miesto ligoninė, kuri buvo nau- 

dojama universiteto reikalui ir kurios skyrių vedėjais buvo pro- 
fesoriai; po karo šita ligoninė panaikinta, ir mieste liko tik uni- 
versiteto klinikos). 

Tad prisižiūrėjus kitų kultūringųjų kraštų tvarkos, reiktų 
pripažinti, kad ir pas mus Lietuvoje iš to, kad krašto sveikatos 
reikalų tvarkymas yra pavestas Sveikatos Departamentui, jokiu 
būdu nedera daryti kartu su memorandumo autoriais išvados, 
kad jam, Sveikatos Departamentui, reikalinga laikyti sava ben- 
drinio pobūdžio ligoninė. 

Dabar universitetų klinikų klausimas. Valstybiniuose uni- 
versitetuose klinikų klausimas vienaip išspręstas didmiesčiuo- 
se, kitaip mažuose miestuose. 

Turtingųjų valstybių didmiesčiuose greta savivaldybinių 
ligoninių yra vienur (Maskva prieš karą) klinikos maždaug 
tokio pat didumo, kaip pas mus Kaune projektuojama, kitur 
daug didesnės (Karaliaučius, Berlynas ir kt.). 

Vidutinio didumo miestuose vienur universitetai turi nuo- 
savas klinikas, bet užtat nei savivaldybė, nei kita kuri orga- 
nizacija (žydų bendruomenė, Raudonasis Kryžius, Ligonių Ka- 
sa) neturi nei ligoninių nei ambulatorijų, kad nebūtų parale- 
lizmo ir kad universiteto uždaviniams (tikriesiems, o ne memo- 
randumo autorių įsivaizduojamiems) būtų pakankama visaša- 
liškai įvairios medžiagos (Tartu-Dorpatas, Jena, Tibingenas, 
Giessenas, Freiburgas, Heidelbergas, Marburgas ir kt.) ; kitur 
universitetas nuosavų klinikų neturi, ir klinikos reikalui nau- 
dojasi miesto savivaldybės (ne sveikatos departamento) ligo- 
ninėmis, kurios yra pavestos visiškai universiteto dispozicijai, 
taip kad universiteto profesorius eo ipso yra viso (ne dalies, 
kaip memorandumo autoriai teiktųsi duoti) atitinkamo ligoni- 
nės skyriaus direktorius (Leidenas, Utrechtas, Groningenas). 
Klinikų pobūdžio atžvilgiu prie šitos paskutinės universitetų 
grupės tektų priskirti dar kai kuriuos didmiesčius (Praha, 
Viena, Paryžius, Amsterdamas, Vilnius, Varšuva ir kt.). 

Savivaldybių (kantonų arba laisvų miestų) išlaikomieji 
universitetai, žinoma, turi visiškoje savo dispozicijoje jų, sa- 
vivaldybių, ligonines, kurios kai kur stačiai klinikomis ir vadi- 
namos. Atitinkamos specialybės profesorius eo ipso yra viso 
tos specialybės skyriaus direktorius (Frankfurtas, Hamburgas, 
Kėlnas, Briuselis, Londonas, Ciurichas, Bernas, Ženeva, Loza- 
na ir kt.). 

Visų blogiausiai aprūpinti klinikomis naujieji universite- 
tai naujai susikūrusiose po karo mažose valstybėse, būtent, Lat- 
vijoje ir Lietuvoje. Vienur ir kitur universiteto reikalas, atro- 
do, statomas žemiau negu savivaldybės gydytojų kolektyvo 
(Ryga) arba šiaip palaidų gydytojų, turinčių prieigos prie 

"Sveikatos Departamento arba prie Raudonojo Kryžiaus (Kau- 
nas). 

Nežinia, kuriais daviniais memorandumo autoriai galėtų 
pamatuoti savo teigimą, kad 500—600 lovų klinikų „neturi 
dargi senos turtingos valstybės“. Viršum minėtų universitetų, 
kurie turi nuosavas klinikas arba naudojasi savivaldybių ligo- 
ninėmis, jos, tur būt, niekur nėra mažesnės, kaip 500—600 lo- 
vų, neišskyrus nė mūsų kaimynų Rygos ir Tartu-Dorpato ir 
Vilniaus Universiteto. Heidelbergo Universiteto nuosavos kli- 
nikos yra 1300 lovų; ten viena akių klinika turi 130 lovų, nors 
visoje Badeno provincijoje, tur būt, nėra tiek trachomos, kiek 
viename mūsų Kauno apskrityje. 


Memorandumo autoriai, kartodami tvirtina, būk Medicinos 
Fakultetui nerūpinti praktiškoji medicina ir gyventojų sveika- 
tos reikalų aprūpinimas. Iš jų teigimo, kad ,„Medicinos Fakul- 
tetas atiduoda savo jėgas mokymui, medikų paruošimui, bet ne 
praktiškai medicinai, šiuo atveju ligoninės darbui“, reiktų da- 
ryti išvadą, kad, žiūrėk, ligoninėse ligoniai gydomi, o universi- 
teto klinikose jie yra tik profesorių eksperimentų ir studentų 
pratybų objektas. Jei memorandumo autorių teigimas, kad 
„Medicinos Fakultetas į praktiškąją mediciną nekreipia dėme- 
sio“, turėtų jų pačių akyse bent šešėlį tiesos, tai memorandumą 
pasirašęs gyd. J. Maciūnas, būdamas Sveikatos Departamento 
Direktoriumi, ir gyd. A. Petrikas, Raudonojo Kryžiaus reikalų 
valdytojas, privalėjo seniai nutraukti sutartį su nelemtu įna- 
miu — Medicinos Fakultetų dėl Kauno ir Raudonojo Kryžiaus 
Ligoninės. Tas nepatogumas ligoniams, kad klinikose mokomi 
studentai, yra daugiau įsivaizduojamas, negu iš tikro yra. Vie- 
na, studentams žiūrėti leidžiama klinikose tik tokius ligonius, 
kuriems tai nepakenktų ir tik pigiosios klasės ligoniai. Antra, 
neturtingųjų luomų ligoniai, eidami gydytis į kliniką, yra tikri, 
jog už nedidelį mokestį ir už menką nepatogumą, kad bus vieno 
kito studento žiūrimi, ras klinikoje autoritetingiausį patarimą 
ir racionaliausią pagalbą, nes šiaip ar taip, universiteto mokslo 

personalas yra rinktiniai viso krašto specialistai. Mūsų Medi- 
cinos Fakultetui vargiai kas iš gulėjusių klinikose pacientų ga- 
lėtų daryti pamatuotų priekaištų dėl tariamojo eksperimentavi- 
mo su jais, nors šiaip visuomenėje įsivaizduojami nebūti daly- 
kai. Šitais nebūtais dalykais gydytojams savo reikalus argu- 
mentuoti nepriderėjo. 


Jei memorandumo autoriai iš viso turėtų aiškų planą, kaip 
priderėtų gyventojų sveikatos reikalais rūpintis, tai, be abejo, 
jie turėtų pripažinti, kad kai Medicinos Fakultetas bus įsigijęs 
nuosavas klinikas, jos visos kartu sudarys kultūringo sveikatos 
reikalams aprūpinti plano vainiką. Vis dėlto ir iki šiol, kad ir la- 
bai nepalankiomis aplinkybėmis, ir svetimose įstaigose prisi- 
glaudęs, Medicinos Fakultetas yra padaręs palyginti labai daug 
"gyventojų sveikatos reikalais besirūpindamas. 


Viena, jis stengiasi kiek galint geriau išmokslinti studentus 
medikus. Antra, laikydamas klinikose asistentus tik aprėžtą 
metų skaičių, jis yra davęs kraštui nemaža visiškai gerai kva- 
lifikuotų specialistų. Pavyzdžiui, galima būtų paminėti viena 
kita klinika. Chirurginės klinikos yra paleisti savarankiškai 
veiklai šie chirurgai: B. Zacharinas (Kaune), L. Bielskus (Ma- 
rijampolėje), J. Čeponis (Klaipėdoje, mirė), J. Jaržemskis (Kė- 
dainiuose), A. Dumbrys (Ukmergėje), J. Bučas (Vilkavišky- 
je, mirė), A. Bernotavičiūtė (Tauragėje), K. Gudaitis (Klaipėdo- 
je). Akušerinės - ginekologinės klinikos — J. Ciplijauskas 
(Klaipėdoje), E. Bliūdžiūtė (Kaune), Šliupaitė (Ukmer- 
gėje, paskui Amerikoje), M. Baktys (Šiauliuose), Petro- 
liūnas (Linkuvoje), D. Kėsiūnaitė (Babtuose). Ausų - nosies - 
gerklės klinikos: J. Statkevičius (Panevėžyje), A. Gasiū- 
nas (Šiauliuose), S. Žilinskas (Kaune, Karo Ligoninėje), E. 
Purtokaitė (Klaipėdoje). Vidaus medicinos klinikos: V. Kai- 
riūkštis (Kaune), A. Petrikas (Kaune), A. Ambraziejūtė-Ste- 
ponaitienė (Kaune), S. Laurinavičius (Kaune), A. Žilinskas 
(Marijampolėje), A. Garmus (Kaune), S. Grigiškaitė (Kaune), 
A. Grigelis (Utenoje), J. Šalkauskas (Mažeikiuose), Oftalmo- 
loginės klinikos: O. Landsbergienė (Kaune), J. Prialgauskas 
(Šiauliuose), E. Buivydaitė-Kutorgienė (Kaune), Nemeikša 
(Kaune), B. Goldengeimas (Kaune), E. Mekys (Alytuje), A.-J. 
Bridžius (Panevėžyje), P. Kazlauskas (Klaipėdoje), M. Steib- 
lys (Klaipėdoje), M. Korganovaitė-Staneikienė (Kaune), P. 

Melcas (Kėdainiuose), B. Maizleraitė-Naividelienė (Jurbarke), 
E. Kriščiukaitytė-Mekienė (Alytuje), E. Jakubėnaitė-Keršulie- 
nė (Kalvarijoje) ir kt. 

Paleisdamas tokį didelį skaičių kvalifikuotų specialistų, 
Medicinos Fakultetas apsunkina savo vyresnįjį mokslo perso- 
nalą, nes, paimant į paleidžiamųjų vietą gydytojus naujokus, 
tenka profesoriams patiems daugiau dirbti tokio darbo, kurį pa- 
leistieji būtų sugebėję padaryti. Juk ne iš pirmos dienos ir ne 
iš pirmųjų metų tokiems naujokams gali būti leista daryti 1a- 
parotomija, kataraktos operacija arba sectio caesarea. Dėl ši- 
tos aplinkybės ir ligoninėse gydytojai paprastai nesikeičia de- 
šimtimis metų ir todėl kraštas iš ligoninių niekuomet nesusilauks 
tiek specialistų, kiek jų duoda klinikos. 

Memorandumo autoriai sielojasi, kad, leidus universitetui 
statydintis klinikas, Sveikatos Departamentas nebeturėsiąs įta- 
kos specialistų gaminimui. Jei Sveikatos Departamentui tikrai 
rūpėtų, kad atsakingoms tarnyboms turėtų kvalifikuotų žmo- 
nių, tai pasirūpintų, kaip kitose valstybėse, skirti norintiems 
specializuotis gydytojams stipendijų arba komandiruoti juos ku- 
riam laikui į universiteto įstaigas, ir pats jis neskirtų į tokias 
svarbias krašto sveikatingumui pozicijas, kaip miestų ir apskri- 
čių gydytojai, asmenų, neišėjusių tam tikro laboratorinio stažo 
ir neišlaikiusių specialaus egzamino iš higienos, bakteriologijos 
ir teismo medicinos. 

Iš Medicinos Fakulteto veiklos krašto sveikatingumo si 
giu reikia paminėti dar jo pastangos, kad gydytojai neatitoltų 
nuo medicinos mokslo pažangos. Šituo reikalu fakulteto perso- 
nalas aktingai dalyvauja Kauno gydytojų susirinkimuose ir vi- 
sos Lietuvos gydytojų suvažiavimuose; universiteto profesorių 
iniciatyva yra įkurtos specialistų akių gydytojų ir chirurgų 
draugijos ir mišri draugija kovai su vėžio liga. Be to, Medicinos 
Fakultetas savo iniciatyva yra kartkartėmis rengęs gydytojams 
pasitobulinti kursus (1926, 1928, 1935 m. m.) ir specialius tra- 
chomos kursus (1926, 1928 m. m.). Visa tatai turint galvoje, 
stačiai nesuprantama, iš kur gyd. J. Maciūnas, būdamas Sveika- 
tos Departamento Direktoriumi; ir ex officio turėdamas nusi- 
manyti, kas kur daroma praktiškosios medicinos ir gyventojų 
sveikatingumo reikalais, turi drąsos savo pasirašytame memo- 
randume kartodamas tvirtinti, kad Medicinos Fakultetas į tuos 
reikalus nekreipiąs dėmesio. 3 

Netiesą sako memorandumo autoriai, tvirtindami, kad 
„Medicinos Fakulteto klinikos teturi lokalinės reikšmės“. Kaip 
visur kitur, taip ir pas mus, Lietuvoje, Medicinos Fakulteto 
personalo praktiškoji veikla klinikose, kad ir įnamių būklėje 
esančiose, sudaro atrakciją visiems krašto ligoniams. Tatai tu- 
rėtų labai gerai žinoti gyd. J. Maciūnas, kaip Sveikatos Depar- 
tamento Direktorius, ir gyd. A. Petrikas, kaip Raudonojo Kry- 
žiaus reikalų administratorius, nes kaip tik jų įstaigose daugu- 
ma universiteto klinikų yra įnamės. 


Memorandumo autoriai, aptardami Medicinos Fakulteto 
paskirtį, sąmoningai ar iš nenusimanymo nutyli, kad univer- 
sitetas yra ne tik mokymo, bet ir mokslo įstaiga. Jie, tūr būt, 
nežino, kad mokslinei kūrybai, ypačiai medicinos srityje, reika- 
lingos ir tam tikros išorinės ir išvidinės sąlygos. Išorines sąlygas 
sudaro nuosavos universiteto klinikos su pritaikintomis joms 
laboratorijomis ir bibliotekomis. Išvidinės sąlygos yra skaidri 
nuotaika ir idealus pasišventimas, nesuinteresuotas materiali- 
nėmis gėrybėmis. Memorandumo autoriai, prisidengę patriotiz- 
mo skraiste, ir, neva norėdami apsaugoti valstybę nuo „nieku ne- 
pateisinamų milijoninių išlaidų“, stengiasi, kad Medicinos Fa- 
kultetas neįsigytų tinkamų moksliniam darbui išorinių sąlygų. 
įsivaizduoti sunkesnės sąlygos, kaip kad šiandien Medicinos Fa- 
kultetas turi klinikų atžvilgiu? Iš kur gali semtis entuziazmo 
fakulteto personalas, kuris turi iš vienos pusės viršum savęs 
svetimos ministerijos skirtąjį prievaizdą direktoriaus titulu, o 
po savimi vėl svetimos žinybos tarnautojus, kuriems daugiau 
rūpi įtikti savo direktoriui, negu klausyti profesoriaus su asis- 
tentais. 

Juk ar gali būti ryškesnis pavyzdys, kaip sunku palaikyti 
tokiomis aplinkybėmis reikiamą drausmę klinikų darbe, kaip 
kad jauniklių gydytojų A. Brundzos ir Z. Sabataičio parašai 
memorandume. Vienas jų yra skirtas gyd. J. Maciūno, antras 
gyd. A. Petriko; abudu klinikos darbe naujokai ir abudu turi 
drąsos savo parašais nebūtais prasimanymais juodinti valdžios 
akyse savo alma mater. 

Memorandumo autoriai sako: „konkurso sąlygose vyrauja 
nusistatymas: pirmoje eilėje ligoninė Medicinos Fakultetui ir 
jo mokomam personalui, o antroje eilėje — ligoniams“. Memo- 

randumo autoriai, taip rašydami, tur būt, turėjo galvoje audi- 
torijas, profesorių kabinetus, bibliotekas, asistentų kambarius, 
nes kitokių patalpų mokomam personalui konkurso sąlygose 
nėra. 

Dėl auditorijų reikalingumo niekas abejonių nekelia. Me- 
morandumo autoriai konkurso sąlygose radę 8 auditorijas, bet 
jie nepastebėjo sąlygų $ 5 pastabos, kur duota instrukcija daryti 
auditorijas bendras ir kad jų bendras grindų plotas sudarytų 
tik apie 330 m2. Ten pat nurodytas galimumas pasitenkinti tri- 
mis auditorijomis. Ties kiekviena klinika yra sąlygose paminėta 
auditorija tik tam, kad projektuotojas žinotų, kad klinika turės 
auditorija naudotis, užtat ties jomis nepažymėta grindų plotas, 
tuo tarpu kai ties kitomis patalpomis yra visur pažymėta kvad- 
ratūra. Didesnės ligoninės ir nenaudojamos mokymo reikalams 
turi turėti bent vieną auditoriją arba salę susirinkimams, nes 
tokiose ligoninėse esti įvairios gydytojų konferencijos, susirin- 
kimai. Taigi auditorija dar nėra taip specifiškas mokomam per- 
sonalui dalykas. 


Visose klinikose numatyta po kabinetą profesoriui. "Šios 
patalpos būtų neišvengiamos ir eilinei ligoninei, nes profesoriai 
prilygsta ligoninių skyrių vedėjams, o kiekvieno skyriaus ve- 
dėjui atskiras kambarys turėti yra būtina. Klinikose yra numa- 
tyti kambariai asistentams. Kiekvienoje klinikoje yra po kelis 
asistentus. "Tos klinikos visiems asistentams numatyta po vieną. 
bendrą kambarį, kur jie gali užeiti po darbo, prieš darbą, pa- 
sirūkyti, pailsėti, pasitarti su kitais ir t.t. Jei tai nebūtų kli- 
nikos, o eilinės ligoninės skyriaus gydytojai, tai taip pat turėtų 
turėti kambarį. 

Kiekvienai klinikai numatyta po kambarį bibliotekai. Ga- 
lima būtų jas sujungti į vieną didelę patalpą bendrajai visų 
klinikų bibliotekai, bet šituo atsitikimu reiktų turėti bent kelis 
bibliotekininkus, tatai reikalauja didelių išlaidų algoms, tuo 
tarpu kai specialios bibliotekos pasilieka prie atitinkamų kli- 
nikų, tai jas aptarnauja kuris nors tos klinikos asistentas. Be 
to, ir kitais sumetimais bibliotekų decentralizacija yra tikslin- 
gesnė. Kiekviena klinika turi savo bibliotekoje tik savo specia- 
lybės veikalus ir žurnalus. Jie nuolat reikalingi turėti po ran- 
ka klinikos vedėjui ruošiantis paskaitoms, taip pat asistentams 
tiriant ligonį arba dirbant moksliškai. Tuo būdu kyla klausi- 

mas, iš kur galėjo rasti memorandumo autoriai pagrindo tvir- 
tinti, kad „pirmoje eilėje ligoninė Medicinos Fakulteto moko- 
mam personalui, o antroje eilėje — ligoniams“. Tvirtinimas iš 
piršto išlaužtas, nieku nepagrįstas. 

Memorandumo autoriai sako: „Centrinė ligoninė turėtų 
būti statoma valstybės lėšomis patarnauti visam kraštui, bet ne 
siaurai liuksusiniu tikslu Medicinos Fakultetui“. Kad stato- 
moji ligoninė turėtų patarnauti visam kraštui, dėl šito niekas 
neabejoja, nes joje bus gydomi ligoniai ne tik iš Kauno ir jo 
apskrities, bet ir iš viso krašto — tas visai suprantama, bet ką 
reiškia pasakymas statoma ligoninė „siaurai liuksusiniu tikslų 
Medicinos Fakultetui“. Čia tai jau yra ne kas kita, kaip negraži 
insinuacija. Įtarinėti Medicinos Fakultetą siaurai liuksusiniais 
palinkimais, tai reiškia nežinoti, kad Medicinos Fakulteto kli- 
nikų, dabar telpančių Kauno Ligoninėje, idealas turėti mini- 
mum to, kas būtina, nes dabar jos ten ne tik neturi to, kas 
būtina, bet turi kasdieną matyti, kaip kasdieną nusižengiama 
higienos reikalavimams, ligonių gydymo principams ir Vyriau- 
sybės išleistoms privalomoms taisyklėms, nes sugrūdama į pa- 
latas tiek ligonių, kad jie turi neleistiną grindų plotą, pav., chi- 
rurgijos skyriuje 1 lova turi apie 4,71 m2, o turėtų turėti apie 
8 m2. Ar dirbantiems tokiose sąlygose gali rūpėti liuksusas? 
O gal memorandumo autoriai dabartinę padėtį laiko normalia, 
o būtiniausias įstatymais numatytas sąlygas ligoniams liuksusu ? 
Toks manymas yra apsileidėlių ir neišmanančių gydytojų ma- 
nymas, kurio prašome nelaikyti rimtu. 

Memorandumo žodžiuose: „Centrinės ligoninės statybos 
darbe neprisilaikyti visų pripažintų metodų yra kraštui žalinga 
ir neleistina“ juntama aliuzija, kad, ar Vyriausybė, ar statybos 
komisija, ar Medicinos Fakultetas — žodžiu nežinia, kas ne- 
prisilaiko visų pripažintų metodų. 

Projektavimo programa, pasak memorandumo autorių, nė- 
ra perėjusi per kritiką. Medicinos Fakulteto Tarybos nariai 
paklausti apie tai, tur būt, nusiskųstų, kad programos kritika- 
vimas yra jau net įgrįsęs, nes specialioje klinicistų komisijoje 
per eilę metų šitie klausimai buvo vis nagrinėjami ir kritikuo- 
jami. Šituose fakulteto darbuose iš pasirašiusių memorandu- 
mą nė vienas nedalyvavo, nes jų tarpe nėra nusimanančių ligo- 
ninių-klinikų statyboje. Dauguma pasirašiusių yra mūsų mo- 

kiniai, dar neseniai baigę medicinos mokslus. Kai kurie iš jų 
be privalomo metinio stažo nėra nė dirbę ligoninėse. Dauguma 
jų nėra mačiusi naujoviškų užsienio klinikų, todėl jų kritika 
negalima laikyti kompetentingų žmonių kritika. 

Nesuprantama, kas davė memorandumo autoriams pagrin- 
dą tvirtinti: „„...įvestas griežtas skyrių separatizmas“. Kaip jau 
buvo nurodyta, auditorijos numatomos bendros, bus bendra 
virtuvė, skalbykla, pagrindinis rentgeno radium institutas, la- 
boratorija, patologijos institutas, aptieka, kurie aptarnaus visus 
skyrius, pagaliau bus bendra administracija. Visa tai kaip tik 
sako prieš skyrių separatizmą. O kad kiekviena klinika turi sa- 
vo operacines, tai tas būtina, nes negalima visų klinikų ligonių 
operuoti vienoje bendroje operacinėje — tai būtų nusižengimas 
elementariniams ligonių organizacijos principams. 

Gydytojai savo memorandume daro konkurso sąlygoms ir 
fakultetui visą eilę tų pačių užmetimų, kuriuos darė ir inžinie- 
riai savo memorandume p. Ministeriui. Į šituos užmetimus da- 
vė atsakymą klinikų statybos komisija. "Ten pat buvo paaiš- 
kinta, dėl ko tiek buvo numatyta lovų chirurginei ir ginekolo- 
ginei ir kt. klinikoms. 

Memorandumo autoriai nesupranta, dėl ko akušerijos-gine- 
kologijos skyriui su 80 lovų yra numatyta naudingo grindų plo- 
to daugiau kaip chirurginiam skyriui su 130 lovų. Jie tur būt 
užmiršo, kad akušerijos skyrius reikalingas bent 30 kūdikių 
patalpų, nes jie tame skyriuje gimsta, be to, konkurso sąlygomis 
numatyta šitos klinikos akušerėms, gail. seserims, sanitarėms 
ir gydytojui gyvenamoms patalpoms 500 su viršum kv. metrų, 
o kitoms klinikoms šitų patalpų nenumatyta. 

Į memorandumo autorių pakartotiną tvirtinimą, kad fa- 
kultetas projektuodamas neatsižvelgė į taupumo principą, turi- 
me pareikšti, kad, surašant sąlygas, kalbamas principas visą lai- 
ką buvo turėta galvoje. Kad taip iš tikrųjų yra, paliūdys šie 
skaičiai. Pagal provizorinį apskaičiavimą, mūsų vienai lovai 
išeina 168 m3, o švedų speciali komisija pripažįsta esant rei- 
kalinga vienai ligoninės lovai nuo 200 iki 400 mš. 

Kam, girdi, statyti klinikas, jei gali atsitikti, kad Medicinos 
Fakultetą teks uždaryti, tada ir klinikos nebūsią reikalingos. 
Nežinia, kuriam tikslui memorandumo autoriai dedasi nežiną, 
kad, Medicinos Fakultetą uždarius, klinikos, kaip dirbę ligoni- 
nės darbą, taip ir dirbs. Dėl Medicinos Fakulteto uždarymo 

tikslingumo reikia labai paabejoti, jau vien dėl to, kad jam dar 
daug reikės padirbėti, kol gydytojų skaičiumi susilyginsime su 
kitais kraštais. Nesileislami į didesnę statistiką, galime pasa- 
kyti, kad SSSR ateinančiame penkmetyje turinti turėti 1000-iui 
gyventojų vieną gydytoją. 

Tokia proporcija verčia mus turėti apie 2.400 gydytojų, o 
dabar turim apie 800, tai trūktų dar 1.600. Medicinos Fakul- 
tetas per 10 metų išleido 350—400 gydytojų. Taip leidžiant iš 
fakulteto gydytojus, ir jiems nemirštant, dar reiktų Medicinos 
Fakultetui 40 metų darbo. 

Memorandumo autoriai sielojasi, kad leidus universitetui 
statydintis klinikas, būsiąs susilpnintas Sveikatos Departamen- 
to autoritetas ir sugriauta jo įtaka medicinos darbininkams. 
Tiesa, jo dispozicijoje nebeliktų keleto ordinatorių ir ligoninės 
direktoriaus etatų, bet jo autoritetas nuo to nė kiek nenusilp- 
nėtų, lygiai kaip nė kiek nesutvirtėtų, jei būtų leista Sveikatos 
Departamentui statydinti ligoninę ir laikyti savo priežiūroje 
Medicinos Fakultetą, kad tenkintųsi „tik tuo, kas jam iš parei- 
gos priklauso“. 

Jei memorandumo autoriai nuoširdžiai sielotųsi Sveikatos 
Departamento autoritetu, o ne dispozicijoje esamais etatais, tai 
jie būtų ne memorandumus rašę, o būtų padėję jam susidaryti 
tobulesnį veiklos planą, atitinkantį jo paskirtį. 

Įsidėmėtina, kad šitą memorandumą pasirašė ir Sveikatos 
Departamento Direktorius gyd. J. Maciūnas; jis pats prieš ke- 
lis mėnesius Kauno Burmistro sušauktoje komisijoje buvo pa- 
reiškęs, kad Sveikatos Departamentas, kaip priežiūros organas, 
nesuinteresuotas pats statyti Kaunui ligoninę. Savo pasirašy- 
tame memorandume jis kartu su pašaliniais gydytojais daro 
įvairių priekaištų Medicinos Fakultetui dėl jo veiklos apskritai 
ir dėl planuojamų klinikų dydžio ir patalpų suskirstymo. Jei 
Sveikatos Departamento Direktorius yra pastebėjęs kurių ne- 
tikslumų konkurso sąlygose, tai galėjo apie tai kitokiu būdu 
paaiškinti Medicinos Fakultetui. Jo pastabų, be abejojimo, būtų 
buvę atsižvelgta užsakant architektams galutinį klinikų pro- 
jektą. Juk tiek Sveikatos Departamentas, tiek Medicinos Fa- 
'kultetas yra valstybės valdomojo prietaiso organai, tik skirtin- 
gų ministerijų ir skirtingiems uždaviniams skirti. Jei Sveika- 
tos Departamentas yra įsitikinęs, kad Valstybės interesai ver- 
čia jį amžinai turėti savo žinioje Medicinos Fakulteto klinikas, 

tai būtų logingiau, jei jis darytų pastangas, kad, pagal SSSR 
pavyzdį, visas Medicinos Fakultetas būtų išskirtas iš universi- 
teto, kad jis iš Švietimo Ministerijos būtų iškeltas į Vidaus 
Reikalų Ministeriją. 

Universiteto klinikų statybos reikalu yra paleidę valdžios 
įstaigoms memorandumą prieš Medicinos Fakultetą 21 inžinie- 
rius ir 12 gydytojų. Ir vienų ir antrų argumentacija iš dalies 
ta pati. Taip pat ne kuo skiriasi ir anas memorandumas, ku- 
riuo Raudonojo Kryžiaus Viršininkas siūlėsi statyti ligoninę, lyg 
ir prašydamas komercinės koncesijos Medicinos Fakultetui 
eksploatuoti. Iš to tenka daryti išvadą, kur glūdi visų prieš 
Medicinos Fakultetą atakų spiritus movens. Gal būt, būtų pra- 
vartu, jei kas ir jam padėtų išsiaiškinti, kuri yra tikroji Rau- 
donojo Kryžiaus institucijos paskirtis. 

Iš viso, panašių memorandumų posmavimas ne reikalą aiš- 
kina, bet valdžios organus sąmoningai ar nesąmoningai klai- 
dina, o versdamas Medicinos Fakultetą reaguoti, gaišina jo dar- 
ba ir verčia be reikalo aikvoti psichinę energiją skleidžiamiems 
neteisingiems užmetimams atremti. 

Bendroje spaudoje atsakymas į inžinierių grupės memo- 
randumą tilpo š. m. lapkričio mėn. 830 d. ir gruodžio mėn. 2 d. 
„Lietuvos Aide“, o į gydytojų memorandumą — š. m. gruodžio 
mėn. 4 d. „XX amžiuje“. Minėtuose straipsniuose, skiriamuose 
platesnei visuomenei, darytų užmetimų nepagrįstumas, berods, 
ganėtinai nušviestas. 

Pažymėtina, kad abiejuose, nukreiptuose prieš Medicinos 
Fakultetą, memorandumuose, kartojama daug tų pačių, ir be- 
veik vienodai suformuluotų, užmetimų: nesunku atspėti, kad 
abiejų memorandumų įkvėpėjai yra tie patys asmens. Turėdami 
dabar administravimo vadeles beveik visų Medicinos Fakulteto 
klinikų, įnamiaujančių Valstybinėje Kauno Ligoninėje ir Lie- 
tuvos Raudonojo Kryžiaus Ligoninėje, jie norėtų toje, jiems pa- 
togioje rolėje, pasilikti ir ateityje. 

Nežiūrint įvairių pastangų sutrukdyti paruošiamąjį klini- 
kų statybos darbą, tas darbas yra vykdomas ir, Vyriausybei 
taip jau nutarus, be abejo, bus įvykdytas. Mes tikime, kad kli- 
nikos parūpins ir Kaunui ir visam kraštui pavyzdingą gydyklą, 
padės medicinos mokslo plėtotei ir patobulins gydytojų paruo- 
šimą. 


—|—— 

STATISTIKA 


Teisių Fakulteto 1936 m. rudens semestro studentų ir 
laisvųjų klausytojų registracijos 


LENTELĖ. 


Skyrius ir semestras Stud. Laisv. kl. Vyrų Moterų Viso 


I teišHji < 2-572555 90 19 93 16 109 

I ekonomijos ...... 168 25 134 59 193 
III teisių“ 444441 5 86 13 90 9 99 
III ekonomijos ...... 112 25 100 87 137 
VIEISIŲC aa a 66 8 68 6 74 
V ekonomijos ...... 124 18 105 37 142 
VII teisių <... 104 10 99 15 114 
VII ekonomijos ...... 107 7 89 25 114 
V 80 >; 801 125 7718. 204 982 


Teisių Fakulteto 1931, 1933 ir 1936 m. rudens semestro 
studentų ir laisvųjų klausytojų registracijos 


LENTELĖ. 


1931 m. 1935 m. 1986 m. 


Teisių sk. studentų «L... 737 652 846 
AN T E U[ 49 50 
Viso teisių sk. .... 784 701 396 | 
Ekonomijos sk. studentų ........ 679 679 511 
Šš „laisva kl- ——2225: 53 T7 15 
Viso ekonomijos sk.... 732 756 586 
Viso teisių ir ekon. sk. 1516 1457 982 
B 

K“ R. 0. A d 


Naujas medicinos daktaras. 


Š. m. gruodžio mėn. 16 d. pripažin- 
tas medicinos daktaro laipsnis gyd. 
J. Šopauskui, Fiziologijos katedros 
vyr. asistentui. Stai naujo daktaro 
curriculum vitae. 


Gyd. Jonas Šopauskas gimė 1900 m. 
birželio mėn. 19 d. Mažeikių apskr., 
Sėdos valsė.,,  Užbradumės kaime iš 
mažažemių ūkininkų šeimos. Pradžios 
mokyklą baigė 1913 m. Nuo 1918 m. 
mokėsi Telšių gimnazijoje, kur bai- 
gė 6 klases. Nuo 1921 iki 1923 m. tar- 
navo kariuomenėje. 1924 m. baigė 
Lietuvos Mokytojų Profesinės Sąjun- 
gos Gimnaziją Suaugusiems Kaune. 
Tais pat metais įstojo į Medicinos 
Fakulteto Medicinos skyrių, kurį bai- 
gė 1929 m. ir gavo medicinos kandi- 
dato liudijimą. Baigiamuosius medi- 
cinos gydytojo egzaminus išlaikė su 
pažymiu „gerai“ 1931 m. Doktoran- 
to egzaminus išlaikė prie V. D. Uni- 
versiteto Medicinos Fakulteto 1934 
m. su pažymiu „gerai“. 

1929 m. buvo išrinktas vyresniuo- 
ju laborantu į Fiziologijos Institutą, 
1931 m. pakeltas jaunesniuoju asis- 
tentu. 1932 m. pakeltas vyresniuoju 
asistentu, kuriame iki šiol ir tebetar- 
nauja. Nuo 1931 m. iki 1985 m. dėstė 
anatomiją, fiziologiją ir higieną Lie- 
tuvos Mokytojų Profesinės Sąjungos 
Gimnazijoje Suaugusiems, 1933 ir 
1934 m. dėstė anatomiją ir fiziologiją 
gailestingųjų seserų ir akušerių kur- 
suose prie Raudonojo Kryžiaus Kau- 
ne. Nuo 1934 m. rudens semestro 
skaito higienos kursą Medicinos Fa- 
kulteto studentams. 

1934 m. buvo komandiruotas į Pa- 
ryžių. Dinbo Sorbonos Universitete 


bendrosios fiziologijos laboratorijoje, 


vedamoje prof. L. Lapicgue. 1935 me- 
tais buvo vienas iš deleguotų į XV 
Pasaulinį Fiziologų Kongresą Lenin- 
aa ir Maskvoje. Tais pat 1935 m., 
vedų-Pabaltijo Institutui paskyrus 
stipendiją, Medicinos Fakulteto buvo 
komandiruotas 3 mėn. į Stockholmo 
Karolio Instituto farmakologijos 1a- 
boratoriją, vedamą prof. Liljestran- 
d'o. Išėjo specialų  respiracijos ir 
kraujo dujų analizo kursą. Be to, 


K A 


susipažino su energijos 
tyrimo metodais. 


apykaitos 


I. Darbai. 


1. Chronaksija* kaip audinių jau- 
trumo matas. Medicina, 1935, 2 Nr. 

2. Kartu su J. Skuja: Zur Wir- 
kung des Octins auf Blutzirkulation 
und Atmung des Menschen.  Klin. 
Wochenschrift, 1936, 14 Nr. 


3. Ivan Petrovič Pavlov: 
1936, 8 Nr. 

4. Lietuvos klimato elementų fizio- 
logiškas veikimas, Medicina, 1936, 2, 
4, 7—8 ir 10 Nr. Nr., 59 pusl. 

5. Kartu su prof. V. Lašu: Fizio- 
logijos praktikos darbai, Vadovėlis 
studentams, 1931, 243 pusl. 


Gamta, 


II. Populiarūs mokslo straipsniai. 


1. Senųjų amžių pasaulėžvalgos, 
Kultūra, 1926, 2 ir 3 Nr. Nr. 

2. Šviesa ir gyvoji gamta, Kultū- 
ra, 1930, 8 Nr. 

3. Tropizmai, Kultūra, 1981, 11 Nr. 


4. Žmogaus kūnas ir jo asmenybė, 
Kultūra, 19883, 3 Nr. 


1936 m, rugsėjo mėn. 23 d. prista- 
tė darbą „„Nervo jaudrumo parametrų 
kitimai nuo sužalojimo“ ir prašė leis- 
ti jį ginti kaip disertaciją medicinos 
daktaro vardui gauti. Remiantis pro- 
mocijos 9 $, Taryba paskyrė recen- 
zentu prof. J. Blažį, korecenzentu 
priv. doc. L. Gutmaną. 1936 m. gruo- 
džio mėn. 2 d. Taryba išklausė re- 
cenzento prof. J. Blažio ir korecen- 
zento priv. doc. L. Gutmano praneši- 
mą apie gyd. J. Šopausko darbą 
„Nervo jaudrumo parametrų kitimai 
nuo sužalojimo“, pripažino jį tinka- 
mu viešam gynimui ir paskyrė opo- 
nentais prof. V. Lašą, prof. J. Blažį 
ir priv. doc. L. Gutmaną. Viešas di- 
sertacijos gynimas įvyko š. m. gruo- 
džio mėn. 10 d.; oponentai pripažino, 
kad gyd. J. Sopauskas apgynė diser- 
taciją gerai.  Formališkas daktaro 
laipsnio pripažinimas gyd. J. Šopaus- 
kui įvyko gruodžio mėn. 16 d. Fakul- 
teto Tarybos sprendimu. 

Įvairios žinios. 


Ord. prof. Dr. Pr. Kuraitis savo lė- 
šomis komandiruotas į Tarptautinį 
Tomistinės Filosofijos Kongresą Ro- 
moje š. m. lapkričio mėn. 23—28 d. d. 


Ord. prof. A. Baumgartenui paves- 
ta paruošti Listo baudžiamosios tei- 
sės vadovėlį, pritaikytą Lietuvoje 
veikiančiai teisei. Šio vadovėlio ver- 
timo klausimą svarstyti vėliau. 

Teisių Fakulteto Taryba visų 
verstinų dalykų planui sudaryti iš- 
rinko komisiją iš prof. A. Janulaičio, 
prof. P. Šalčiaus ir doc. T. Petkevi- 
čiaus. 


1937 m. pavasario semestre asisten- 
tui A. Penkaičiui pavesta skaityti dvi 
savaitines valandas hipotekos teisės, 
vietoje jo 19836 m. rudens semestre 
pradėtų skaityti nekilnojamųjų tur- 
tų knygų sutvarkymo paskaitų. 

Taip pat nuo 1937 m. pavasario 
semestro pradžios, vietoje trečios 
teorinės ūkio geografijos valandos, 
paskirtos dvi valandos pratybų. 


Teisių Fakultetas aprobavo dipl. 
teis. R. Buroko pasirinktą doktorato 
disertacijos temą „Mirties bausmė“ 
ir paskyrė jam doktorato egzaminus 
iš šių dalykų: 1) baudžiamosios tei- 
sės, 2) baudžiamojo proceso ir 3) 
Lietuvos teisės istorijos; be to, jis 
turės perlaikyti egzaminus visų tų 
dalykų, iš kurių fakulteto baigimo liu- 
dijime turi pažymius patenkinamai. 

Taip apt aprobuota dipl. ekon. K. 
Mačernio pasirinkta doktorato diser- 
tacijos tema ,„Mašinizuoto darbo eko- 
nominis racionalumas bankuose“; jam 
paskirti doktorato egzaminai iš šių 
dalykų: 1) privatinio ūkio mokslo, 
2) bankų, kreditų ir pinigų ir 3) sta- 
tistikos; be to, jis turės perlaikyti 
egzaminus visų tų dalykų, iš kurių 
fakulteto baigimo liudijime turi pa- 
žymius patenkinamai. 


Žemės Ūkio Akademija pakvietė 
Prof. V. Lašą dėstyti žmonių maisto 
ir maitinimo kursą. Prof. V. Lašas 
kursą pradės skaityti 1987 m. pava- 
sario semestre. Kursui skiriama 
2 val. teorijos ir 1 val. pratybų. 

Š. m. sausio mėn. komandiruotas 
į Prahą gyd. Bl. Abraitis dirba his- 
tologijos - embriologijos institute pas 
prof. Studničką, ruošdamas darbą te- 
ma: „Akies zonula ciliaris esmė, ply- 
tėjimas ir reikšmė“. Gyd. Bl. Abrai- 
tis Medicinos Fakultetui praneša iš- 
studijavęs 83 darbus, liečiančius mi- 
nėtą temą, įvykdęs ir vykdo visą eilę 
eksperimentų, tyrinėdamas akies zo- 
nulą ciliaris; mano iki š. m. pabaigos 
užbaigti pradėtą mokslinį darbą, pra- 
šo prailginti komandiruotę. Prof. 
Studnička iš savo pusės painformavo 
Medicinos Fakulteto Dekaną, kad gyd. 
Bl. Abraitis yra labai atsidavęs dar- 
bui ir prašo jam prailginti komandi- 
ruotę. | 

Medicinos Fakulteto Taryba nuta- 
rė prailginti gyd. Bl. Abraičio ko- 
mandiruotę iki 1937 m. rugsėjo mėn. 
1 d. su pertrauka nuo 1937 m. kovo 
mėn. 15 d. iki birželio mėn. 1 d. Tuo 
laiku gyd. Bl. Abraitis bus reika- 
lingas dalyvauti užbaigiamuose 1937 
m. pavasario semestro darbuose, 

Medicinos Fakulteto Taryba, atsi- 
žvelgdama į gyd. Bl. Abraičio pažan- 
gą moksliniame darbe ir labai gerą 
prof. Studničkos atsiliepimą apie jo 
darbą, išrinko gyd. Bl. Abraitį vyr. 
asistentu trejiems metams nuo 1987 
m. sausio mėn. 1 d. 


Užsienių Reikalų Ministerija pra- 
nešė Medicinos Fakultetui, kad yra 
gavusi J. A. Valstybių Pasiuntinybės 
Lietuvoje pakvietimą atitinkamoms 
įstaigoms dalyvauti Pirmojoje Tarp- 
tautinėje Pyretoterapijos Konferenci- 
joje, šaukiamoje New-Yorke 1987 m. 
kovo mėn. 830 d. — balandžio mėn. 
2 d. Konferenciją rengia Kolumbijos 
Universitetas ir ją remia J. A. Vals- 
tybių Vyriausybė. 


Vidaus ligų katedros jaun. asisten- 
tas gyd. J. Kupčinskas 1936 m. ru- 
dens sesijoje išlaikė doktorando kvo- 
timus su pažymiu „gerai“. 


Prof. J. Bagdonui, pasitraukusiam 
dėl seno amžiaus nuo darbo Medici- 
nos Fakultete, pripažinta ištarnauti 
34 metai, iš jų 14 metų darbo įvai- 
riose prieškarinėse lietuviškose įstai- 
gose bei organizacijose. 


Technikos Fakulteto Taryba pripa- 
žino statybos inžinieriaus J. Kuodžio 
įgytą Vienos Aukštojoje Technikos 
Mokykloje titulą, Doctor der techni- 
schen Wissenschaften, ekvivalentiš- 
ką Technikos Fakulteto suteikiama- 
jam Inžinierijos daktaro titului. Tuo 
būdu jau antras Technikos Fakulte- 
to jaunesniojo mokslo personalo na- 
rys įgijo doktoratą. 

Dr. inž. J. Kuodis specializavosi 
(gelžbetoninių konstrukcijų srityje, 
studijuodamas Vienoje trejus metus; 
jis parašė it apgynė disertaciją tema 
„Gelžbetoninė sija su aukštos koky- 
bės plienu“. 


Geležinkelių Valdyba nutarė pradė- 
ti Lietuvoje gamybą plieno liejinių, 
kurie ligšiol buvo užsakomi užsienyje. 
Reikalingas šiems liejiniams senas 
geležies ir plieno laužas buvo pigia 
kaina parduodamas ir išvežamas už- 
sienyje perdirbti. Geležinkelių Val- 
dyba numato pastatyti savo buvu- 
siose Siaurųjų Geležinkelių dirbtu- 
vėse metalui lydyti elektrodinę elek- 
trokrosnį 250 kg. našumo. Šiam 
naujam darbui vesti Geležinkelių 
Valdyba priėmė baigusį mūsų Uni- 
versiteto Teichnikos Fakultetą inž. 
Ceslovą Staniulį, buvusį Mechaninės 
technologijos katedros laborantą, ne- 
seniai pakeltą tos katedros asistentu. 
Inž. Č. Staniulis, dar studentu būda- 
mas, studijavo elektrokrosnis Suomi- 
joje ir patiekė bei apgynė savo diplo- 
minį projektą iš tos srities. 


Gaudama būstus kai ikurioms savo 
mechaninėms laboratorijoms ir ka- 
binetams, Technikos Fakulteto Ta- 


Knygų re 


J. Šopauskas, „NERVO JAU- 
DRUMO PARAMETRŲ KITIMAI 
NUO SUZALOJIMO“. Disertacija 
medicinos daktaro laipsniui įgyti. 
(Darbas iš V. D. Universiteto Fizio- 
logijos Instituto). Kaunas, 1936 m. 
188 pusl. 

Darbas liečia klausimą, kaip kinta 
periferinio nervo reagavimas į gal- 
vaninę srovę įtempimo ir» laiko 
atžvilgiu nuo nervo sužalojimo. No- 


ryba nutarė, be turimų jau ir per'- 
keliamų į naują paviljoną Metalų 
technologijos laboratorijos, Mechani- 
nės mokymo dirbtuvės ir Šiliminių 
variklių laboratorijos, įsteigti dar 
Pluošto technologijos laboratoriją, 
pavedant jos vedimą priv. doc. inž. 
Dr. J. Indriūnui ir Medžio technolo- 
gijos laboratoriją, pavedant jos ve- 
dimą doc. inž. Antanui Graurogkui. 
Abi naujos įstaigos tilps naujai sta- 
tomame paviljone. 

Sąryšyje su gauta įgalimybe aprū- 
pinti reikalingomis patalpomis labo- 
ratorijas ir kabinetus, fakultetas pri- 
pažino jau galima eiti prie dėstomo- 
jo techniško mokslo didesnio speciali- 
zavimosi ir išrinko iš 5 narių ko- 
misiją (doc. J. Jankevičius, prof. V. 
Mošinskis, priv. doc. A. Putrimas, 
prof. M. Songaila, prof. J. Šimkus), 
pavesdamas tai komisijai išdirbti 
naujus mokslo planus, kuriuose būtų 
numatyti inžinierijos mokslų 5 sky- 
riai, būtent, statybos, architektūros, 
mechaninės technologijos, cheminės 
technologijos ir elektrotechnikos. Ko- 
misija jau savo darbą pradėjo, 


Š. m. lapkričio mėn. 4 d. viešame 
Technikos Fakulteto Tarybos posėdy- 
je apgynė savo padarytus diplominius 
projektus ir gavo diplomuoto inžinie- 
riaus vardą septyni jauni inžinieriai, 
būtent, Kazys Kondratas, Aleksas Bin- 
kevičius, Jonas Lapšys, Povilas Šima- 
vičius, Henrikas Šatinskis ir Feliksas 
Jelecas. Iš viso nuo Technikos Fa- 
kulteto įsteigimo, drauge su šiais in- 
žinieriais, išėjo Technikos Fakultete 
aukštąjį technišką mokslą 178 inži- 
nieriai. 


cenzijos 


rėdamas išspręsti šitą klausimą tiks- 
liau, autorius atliko daugybę bandy- 
mų (viso 151) su varlėmis. Pirmiau- 
siai jis nustato, į kokią minimalinę 
srovę ir per kiek laiko reaguoja iš- 
preparuotas nervas savo normaliame 
(nesužalotame) būvyje, kitaip sa- 
kant, jis atranda vadinamą normalią 


nervo Teobazę ir chronak- 
siją. Paskui autorius, perpiovęs 
nervą skersai, nagrinėja, kaip įvai- 

riomis sąlygomis keičiasi reobazė ir 
chronaksija. Būtent, jis domisi, kaip 
keičiasi reobazė ir chronaksija, jeigu 
nervą perpiauti 1—2 mm. aukščiau 
elektrodų. vietos pritaikinimo, taip 
pat, kaip keičiasi minėti dydžiai, 
esant didesniam sužalojimo vietos at- 
stumui nuo elektrodų. Be to, visą ei- 
lę bandymų jis pavedė išnagrinėti 
klausimui, kaip keičiasi šitie reiški- 
niai (t. y., reobazė ir chronaksija), 
pritaikinant nusileidžiančią ir kylan- 
čią srovę. Jis nepasitenkina vienkar- 
tiniu nervo jaudrumo dydžių (para- 
metrų) išmatavimu, bet padaro tai 
daug kartų. Ir tokiu būdu „jis gali 
nustatyti jaudrumo parametrų paki- 
timus laikui einant arba nervui sens- 
tant. Nervų sužalojimą autorius daž- 
niausiai sukelia, nukirpdamas nervą 
skersai, bet kaikada jis sužaloja ner- 
va, perrišdamas jį arba suspausdamas 
jį pincetu. 

Eilę bandymų autorius atliko tam, 
kad ištyrus, kaip kinta nervo jaudru- 
mo parametrai, atskyrus nervą nuo 
centralinės nervų sistemos. Pastarų- 
jų bandymų tikslas buvo nustatyti, 
ar nervo jaudrumo pakitimai reoba- 
zės ir chronaksijos atžvilgiu vyksta 
dėl vieno nervo perpiovimo, ar dėl 
nervo atskyrimo nuo centralinės ner- 
vų sistemos, kaip mano Lapicgue. 
Lapicgue, mokslo apie chronaksiją 
kūrėjas, iškėlė plačiai priimtą teori- 
ją apie centralinės nervų sistemos 
veikimą į reobazę ir chronaksiją, 


vadinamąją subordinacijos 
chronaksijos teoriją. Au- 
torius, remdamasis savo bandymų 
rezultatais, prieina prie prieštarau- 
jančių šitai teorijai išvadų ir pripa- 
žista, kad nervo jaudrumo pakitimai, 
perpiaunant nervą, pareiną ne nuo 
nervo atskyrimo nuo centralinės ner- 
vų sistemos, bet nuo paties piūvio vei- 
kimo. Šituo atžvilgiu autoriaus išva- 
dos sutampa su duomenimis L a m- 
bert'o, Skinner'io, ir For- 
bes'o, paskelbtais 1988 m. — Kokiu 
būdu minėtas piūvis veikia į nervą ir 
jo funkcijas, t. y., kokie fiziškai — 
cheminiai procesai vyksta pačiame 
nerve, autorius nesprendžia. Jis tik 
išdėsto įvairių autorių teorijas, lie- 
čiančias šį klausimą. Taip, smulkiai 
aprašyta teorija apie membranos pa- 
kitimus, jos permeabilitetą, apie ionų 
koncentraciją, apie reiškinius, susi- 
jusius su elektrotonusu ir t. t. Pats 
autorius susilaiko palaikyti vieną ar 
kitą teoriją. Jis tik nustato faktą, 
kad nervo jaudrumo dydžiai (para- 
metrai) keičiasi dėl perturbacijų, 
susijusių su nervo perpiovimu. 
Autorius atliko savo tyrimus ir ap- 
skritai visą savo darbą labai rūpes- 
tinai ir kruopščiai. Literatūra atitin- 
kamais klausimais surinkta išsamiai. 
Darbas turi rimtą  mokslišką vertę, 
kaip svarbus įnašas į aktualų elektro- 
fiziologijoje  chronaksijos klausimą. 


Priv. doc. L. Gutmanas. 


Universitetą baigusieji 


Teologijos - Filosofijos = Fakultete 
gavo akademinius laipsnius: 


1. P. Jatulevičius, parašęs rašomąjį 
darbą „Kristaus prisikėlimas ir mi- 
tai“ ir š, m. spalio mėn. 30 d. išlaikęs 
egzaminus — teologijos licenciato 
laipsnį; 

2. P. Bačinskas, parašęs rašomąjį 
darbą „Nevertingųjų šelpimas“ ir š. 
m. spalio mėn. 30 d. išlaikęs egzami- 
nus — teologijos licenciato laipsnį; 

3. J. Girnius, parašęs rašomąjį dar- 
bą „Kritiškas svarstymas Heidegge- 
rio egzistencialinės filosofijos pagrin- 
dų“ ir š. m, spalio mėn. 31 d. išlaikęs 

ezzaminus — filosofijos licenciato 


laipsnį. 


Humanitarinių. Mokslų Fakulteto 
baigusieji ir išlaikiusieji diplominius 
egzaminus nuo 1936 m. rugsėjo mėn. 
15 d. iki gruodžio mėn. 15 d. 

I. Filologijos skyriaus: 

a) Lotynų kalbos ir literatūros 
grupę: 
1. Dambrauskas Antanas, 
2. Kačergytė Ona. 
b) Lituanistiką: 
1. Petrauskas Jonas, 
2. Bulvičiūtė Birutė, 


8. Andruškevičiūtė Agota, 
4. Vadeikis Jonas, 
5. Matukaitė Amelija. 
c) Anglistiką: 
1. Dominauskas Juozas, 
2. Baravykas Vaclovas. 
d) Romanistiką: 
1. Sutkaitytė Mat. Marė, 
2. Avižienytė 'Izabelė - Anta- 
nina, 
e) Germanistiką : 
1. Malinauskaitė Eugenija. 


II. Istorijos skyriaus: 


a) Visuotinės istorijos grupę: 
2. Vilkaitė Kotrina, 
3. Volskaitė Elena. 
Pastaba: Išvardintieji diplo- 
mantai, įteikę fakultetui teigiamai 
įvertintus darbus, gaus Universi- 
teto baigimo diplomus. 


Teisių Fakulteto Teisių skyrių : 
1. Garmiūtė - Eitutienė Irena 
bendra išvada gerai, diplominis dar- 


bas „Teisėjų atsakomybė“ — labai 
gerai; 4 
2. Krygeris Jonas - Henrikas — 


bendra išvada gerai, diplominis dar- 
bas „Geležinkelių nuotykių aiškini- 
mas“ — gerai; 

8. Mika Juozapas — bendra išva- 
da gerai, diplominis darbas „Civilinio 
proceso įstatymų keitimasis Lietuvos 
Respublikoje“ — labai gerai; 

4. Ratneris Izaakas — bendra iš- 
vada patenkinamai, diplominis dar- 
bas „Lietuvos žydų seimas, jo istori- 
ja, organizacija ir veikimas“ — labai 
gerai; 

5. Soloveičikas Grigorijus — ben- 
dra išvada gerai, diplominis darbas 
„Istorinė dėsnio „Nulla poena sine le- 
ge“ raida Vakarų Europos teisėse“ — 
labai gerai; 


Leid 


St. Šalkauskis, „BENDRIE- 
JI PEDAGOGIKOS PAGRINDAI“. 
Kaunas, 1936 m., 55 in 80. Turinys: 
1 sk. Pedagogikos pagrindinės sąvo- 
kos, 2 sk. Ugdymo tikslas ir idealas, 
8 sk, Ugdytinis, kaipo ugdymo veiki- 
nys, 4 sk. Vykdantieji ugdymo veiks- 
niai ir 5 sk, Formuojantieji ugdymo 
veiksniai. 


6. Undraitis Jonas — bendra išva- 
da labai gerai, diplominis darbas 
„Prezidento institucija Lietuvoje“ — 
gerai. 


Ekonomijos skyrių: 

1. Aglinskas Zigmantas - Algirdas 
— bendra išvada gerai, diplominis 
darbas „Valstybės, Klaipėdos autono- 
minių ir vietos savivaldybių įstaigų 
tarnautojų ir jų šeimų socialinis ap- 
rūpinimas Lietuvoje“ — gerai; 

2. Briedis Mykolas - Voldemaras 
— bendra išvada gerai, diplominis 
darbas „Lietuvos žemės ūkio pajamos 
krizės metais“ — patenkinamai; 

3. Plečkauskaitė Bronislava — ben- 
dra išvada gerai, diplominis darbas 
„Javų ūkis Lietuvoje“ — gerai, 

4. Pranckutė (Franckevičiūtė) Sta- 
sė — bendra išvada labai gerai, dip- 
lominis darbas ,„Korporatyvinės Ita- 
lijos ūkio organizacijos bruožai“ — 
gerai. 

Medicinos Fakulteto Tarybos  po- 
sėdžiuose š. m. gruodžio mėn. 2 ir 9 
d. d. pripažinti: 

Medicinos gydytojų diplomai: 

1. Kuraičiui Večeslovui su pažymių 
gerai, 

2. Baubliui 
gerai, 

8. Gildei Maksui su pažymiu gerai, 

4. Šmuilovičiui Judeliui su pažy- 
miu patenkinamai, 

5. Narulianskui Judeliui su pažy- 
miu patenkinamai. 

Dantų gydytojo diplomai: 

1. Goldvaserytei Chajai su pažy- 
miu gerai, 

2. Krokaitei Simei su pažymiu ge- 
Tai, 

3. Jakubonytei Klementinai su pa- 
žymiu gerai, 

4. Aksaitei Sorai su pažymiu pa- 
tenkinamai. 


Petrui su pažymiu 


1Nnl1ail 

Dr. Ant. Maceina, „KUL- 
TŪROS FILOSOFIJOS ĮVADAS“. 
Kaunas, 1936 m., 225 in 80. Turinys: 
1 sk. Kultūros filosofija, kaip moks- 
las, 2 sk. Kultūros filosofija filosofi- 
jos sistemoje ir 8 sk. Kultūros filoso- 
fija ir pasaulėžiūra. Priedai: Kultū- 
ra, kaip žmogaus kūryba ir Kultūros 
filosofijos bibliografija. 

Ord. prof. Dr. P. Mala- 
kauskis, „PRIGIMTINĖ TEISĖ“. 
Kaunas, 1936 m., 168 in 80. Turinys: 
1. Bendrieji dalykai, 2. Individinės 
teisės, 3. Šeiminės teisės, 4. Valsty- 
bė ir 5. Tarptautinės teisės. 

„SOTER“, Teologijos - Filosofijos 
Fakulteto religijos mokslų žurnalas, 
2(1986) 1—118. Red. ord. prof. Dr. 
P. Malakauskis. Turinys: 1) Dr. P. 
Malakauskis, Laidojimas (ka- 
pinės, kremacija ir laidojimas) (8— 
53 pusl.), 2) Doc. Dr. Z. Ivins- 
kis, Bibliografinė senovės lietuvių 
religijos ir mitologijos medžiaga (54 
—94 pusl.), 3) Dr. St. Gruodis, 
Eutanazija, 95—111 pusl. ir 4) Dr. 
Ign. Česaitis, Kronika (112— 
116 pusl.). 


„ATHENAEUM“, Teologijos-Filo- 
sofijos Fakulteto žurnalas, 2 (1936) 


83. Turinys: 1) K. Berulis, Kun. 
Motiejus Gustaitis — pedagogas ir 
švietėjas, (3—46 pusl.) ir 2) S. Su- 
žiedėlis, Myko Radvilos pastan- 
gos prijungti Lietuvai Rygą (47— 
83 pusl.). 


„SENOVĖ“, Humanitarinių Moks- 
lų Fakulteto Istorijos skyriaus dar- 
bai, II kn. Red. prof. L. Karsavinas, 
Turinys: 1) Juozas Jakštas, 
Vokiečių ordinas ir Lietuva Vytenio 
ir Gedimino metu (83—59 pusl), 2) 
A. Šapoka, Atsakingieji Lietuvos 
politikos vadai reformų seimo metu 
(61—173 pusl), 3) Dr. A. Vasi- 
liauskas, Vytauto Didžiojo diplo- 
matika. I. Įvadas (175—214 pusl.), 
4) R. Schmittlein, Un dis- 
trict lituanien sous V'occupation fran- 
caise (1812) (215—272 pusl.). 


V. D. U-to Bibliotekoje naujai gautos | 
knygos ir žurnalai 


56. Europe — United Sta- 
tes of America. 2. De- 
velopment of Trade 
and Capital. International 


Chamber of Commerce. Paris, 
1931. Inv. 147816. 
57. Obst, Georg, — Geld-, Bank- 
und B6ėrsenwesen. Stutt- 
gart, 1935. D:422015— T, 2: 
58. Koch, Woldemar, —- — Die 
Staatswirtschaft des 
Faschismus.  Jėna, 1935. 


Inv. 148315. T. f. 


59. Schuppe, W., — Allgemeine 
Rechtslehre mit Ein- 
schluss der allgemei- 
nen Lehren vom Sein 
und vom Wissen. Berlin, 
1936. Inv. 148984. 

60. Publications of the 
Carnegie Endowment 
for International Pea- 
ce. Economic and So- 
cial History of the 
World War: 


British Series. Inv. 149155-74. 
Rumanian Series. Inv. 149175. 
Czechoslovak Series. 

Inv. 149176. 
Deutsch Series. Inv. 149177. 
Netherlands Series, Vol. II, 
IV. Inv. 149153-4, 


61. Carnegie — Stiftung fūr 
internationalen Frie- 
den. Wirtschafts— und 
Sozial - Geschichte des 
Weltkrieges: OGsterrei- 
chische und ungarische 
Serie, Inv, 149026-40, 


Sa 


B 


10. 


ip ayo MalA MN SL L ras S ASS 


NAUJOS KNYGOS 


Originali Hteratūra: 
K. Puida — MAGNUS DUX. Epochinis romanas iš 
tautos didybės — Vytauto D. — laikų. 488 p. 5—. 
K. Plačenis — PULKIM ANT KELIŲ... I ir II t. 
Romanas. Iš Strazdelio gyv. epochos. I t. 2,50; II t. 2—. 
VAINIKAI II. Naujosios poezijos antologija, 13 poetų. 
Red. K. Binkis. Puošnus leidinys. T7,—. 
J. Graičiūnas — PIRMOJI RINKTINĖ. Lyrika. 
Tretysis poezijos rinkinys. 2,—. 
St. Anglickis — DIDŽIOJI KANČIA. Nauja lyrikos 
knyga (spaudoje). 
M. Miškinis — DIDŽIŲJŲ RAŠYTOJŲ SILUETAI. 
Apžvalginiai kritikos straipsniai. 2,50. 
Prof. J. Blažys — TOLERANCIJA, kaip kultūros 
principas: Aktuali ir įdomi knyga. 3,—. 
Agr. E. Gimbutienė — AUGALŲ GENETIKA. 
Paveldimumas augalijoje. Naujai iliustr. mokslo knyga, 
skiriama mokykliniam jaunimui ir savimokai. 3,75. 
J. Biliūno — RAŠTAI. Red. prof. A. Janulaitis. 
Iliustr, dail. T. Kulakauskas. I t. beletristika. ,.Lietuvių 
Klasikų““ bibliotekos Nr. 1. (sp.). 
A. Vienuolis — KRYŽKELĖS. Romanas. Naujas 
dail. R. Kalpoko iliustruotas leidimas. „Lietuvių Klasikų“ 
bibliotekos Nr. 4. (sp.). 

Verstinė literatūra: 
M. Jelusič — KROMVELIS. Anglijos jūrų galybės 
kūrėjo įdomus istorinis romanas, I ir II t. po 83—. 
V. Šekspyras — KARALIUS LYRAS. Klasiko vei- 
kalas, iliustruotas. Įvadą, komentarus ir vertimą paruošė 
J. Talmantas. ,,Liter. Panteono“ 19 nr. 3,—. 
Knut Hamsun — PO RUDENS DANGUMI. Naujas įdo- 
mus Nobelio laureato romanas. „Liter. Panteono“ 
15 nr. 2,—. / 
Guy de Maupassant — PJERAS IR ŽANAS. 
Prancūzų klasiko gražus romanas. „„Liter. Panteono“ 
20 nr. (sp.). 2,—. 
Prosper Merimė — KOLOMBA. Įdomus romanas. 
Neužilgo išeis ,„Liter, Panteono“ bibliotekoje. 

Svetimomis kalbomis literatūrą — 


knygas ir perijodiką geriausia pirkti bei išsirašyti SPAUDOS 
FONDE, nes čia sumokėsite tikrą, kataloginę kainą pagal va- 
liutos dienos kursą, be jokių 76 ir porto išlaidų. 


SPAUDOS FONDAS, didžiausias knygų leidėjas ir pla- 


tintojas, aprūpina visą Lietuvos inteligentiją mokslo ir grožinė 
literatūra lietuvių ir svetimomis kalbomis.  Naudokimės šio 
kooperatyvo sąžiningu patarnavimų. 


p 


Nauju 
JŲ 


TELEFUNKEN 


imtuvų moderniš- 
ka konstrukcija ir 
garsų puikus per- 
davimas ne tiktai 
stebina, bet ir su- 
žavi kiekvieną 
klausytoją, kaip 
radio specialistą 
taip ir muziką, 


nes nauji TELEFUNKEN imtuvai yra ne tik PUIKŪS 
RADIO APARATAI, bet kartu ir MUZIKOS INSTRUMENTAI. 


KAUNAS 


Adresas: A. P2- 
nemunės valsč., Lau- 
mėnai; Kaunas, pašto 
dėžutė 162. "Telegr.: 
Orbita Kaunas. Telef.: 
— m 
Skyriai: Tikslioji 
mechanika, medicinos 
aparatai, sporto ir 
mokslo priemonės ir 
laborat. įrengimas. 
GAMINAMI: 
SPORTUI: salių bei aikščių įrengimai, baidarės, diskai, rutuliai, sunkumų štangos 
ir tt t 3 MEDICINAI: įvairių kabinetų ir laboratorijų įrengimai, baldai, med. aparatai ir Įran- 


kiai. g MOKSLO PRIEMONĖS: visos fizikos, chemijos ir mechan. kabinetams priemonės, svars- 
tyklės, svarsčiai ir kita. 


Viskas gaminama vietoje ir įvykdomi visi užsakytojo pageidavimai. Patarimai ir paaiškinimai — 
nemokamai. 3 

Kooperatinė „Raidės“ spaustuvė Kaune, Kęstučio 44. Tel. 26758. 


